《短歌行送秦人薛微之赴中书》
元代·麻革

河流宿层冰，山有太古雪。翩翩有客来，老面黑于铁。

盘盘胸臆间，犹挂太华月。不肯下贵势，便欲叫双阙。

朔寒衣裳单，路远马䠥𨇨。昔人丈夫事，肝胆不可越。

我歌送君行，歌声何激烈。悲风为我起，酒行歌半阕。

望君青云端，何恤远离别。

作者简介：临晋人，字信之。隐内乡山中，日以作诗为业，教授以终。人称贻溪先生。有《贻溪集》。